ติงกนง.ทำภาคเอกชนสับสน
ซีไอเอ็มบี เตือน กนง.สร้างความสับสนเรื่องดอกเบี้ย ทำให้เอกชนไม่เห็นทิศทางที่ชัดเจน วางแผนปรับตัวไม่ได้
15 ก.ย. 2559

ซีไอเอ็มบี เตือน กนง.สร้างความสับสนเรื่องดอกเบี้ย ทำให้เอกชนไม่เห็นทิศทางที่ชัดเจน วางแผนปรับตัวไม่ได้
นายอมรเทพ จาวะลา ผู้อำนวยการอาวุโส สำนักวิจัยธนาคารซีไอเอ็มบี ไทย เปิดเผยว่า โดยปกติธนาคารกลางนอกจากจะพิจารณาระดับดอกเบี้ยนโยบายที่เหมาะสมแล้ว จะต้องทำหน้าที่สื่อสารทิศทางดอกเบี้ยในอนาคต เพื่อให้นักลงทุนสามารถปรับตัวให้สอดรับกับดอกเบี้ยหรือต้นทุนทางการเงินที่จะเปลี่ยนแปลงไป แต่ทิศทางดอกเบี้ยไทยยังน่าสับสน สืบเนื่องจากการสื่อสารของคณะกรรมการนโยบายการเงิน (กนง.) ที่ยังคงย้ำจุดยืนในการคงดอกเบี้ยที่ระดับต่ำเป็นเวลานาน จนนักวิเคราะห์จำนวนมาก รวมทั้งสำนักวิจัยของซีไอเอ็มบี ไทย ก็มองว่าดอกเบี้ยนโยบายจะคงอยู่เช่นนี้ยาวจนถึงปลายปีหน้า 
“การสื่อสารของนโยบายการเงินผ่านกรอบเป้าหมายเงินเฟ้อ ดูเหมือนจะยังไม่สามารถกำหนดทิศทางได้ชัดเจน นักลงทุนยังต้องจับสัญญาณเอาเองว่า ภายใน 3-6 เดือนข้างหน้า ดอกเบี้ยจะขยับขึ้นหรือไม่” นายอมรเทพ กล่าว
นายอมรเทพ กล่าวว่า แม้ว่าธนาคารกลางสหรัฐ (เฟด) จะไม่ประสบความสำเร็จมากนักในการสื่อสารทิศทางดอกเบี้ย เห็นได้จากระดับดอกเบี้ยที่เหมาะสมช่วงปลายปีที่คณะกรรมการธนาคารกลางสหรัฐแต่ละคนเปิดเผยออกมา มีการเปลี่ยนแปลงบ่อยครั้ง แต่ก็ยังดีกว่าไม่มีเลย ในขณะที่ไทยไม่เห็นการสื่อสารเรื่องดอกเบี้ยชัดๆ เหมือนที่เฟดทำ ทั้งที่เป็นเรื่องของความโปร่งใส และ กนง.เองก็มีช่วงที่ไม่มีการให้ความเห็น (Silence Period) ก่อนการประชุม 1 สัปดาห์อยู่แล้ว
นายอมรเทพ กล่าวว่า การคงดอกเบี้ยท่ามกลางเศรษฐกิจที่กำลังฟื้นตัวอย่างค่อยเป็นค่อยไปในช่วงที่แรงกดดันเงินเฟ้อต่ำดูสมเหตุสมผล แต่นับจากนี้ดอกเบี้ยไทยเป็นช่วงขาขึ้น โดยอัตราผลตอบแทนพันธบัตรไทยน่าจะเริ่มปรับขึ้นได้เร็วๆ นี้ จากเงินทุนต่างชาติที่ไหลออก และอัตราผลตอบแทนพันธบัตรไทยที่จะปรับสูงขึ้นตามสหรัฐ ทำให้ต้นทุนการระดมทุนผ่านหุ้นกู้ของบริษัทสูงขึ้น เอกชนที่จะระดมทุนผ่านหุ้นกู้จึงควรหาจังหวะทำ ไม่เช่นนั้นต้นทุนทางการเงินจะสูงขึ้น แม้ดอกเบี้ยนโยบายไทยไม่ได้ขยับขึ้นก็ตาม
นอกจากนี้ เอกชนที่ยังชะลอการลงทุน เพราะคาดว่าดอกเบี้ยเงินกู้ของธนาคารพาณิชย์จะต่ำยาว ไม่จำเป็นต้องเร่งรีบ ก็อาจต้องเตรียมตัว เพราะหากเกิดเงินไหลออกจากการที่สหรัฐขึ้นดอกเบี้ย สภาพคล่องเริ่มตึงตัว การแข่งขันในการระดมทุนเริ่มเกิด ดอกเบี้ยเงินกู้จะมีแนวโน้มปรับขึ้นได้ จากความต้องการสินเชื่อที่สูงขึ้น แม้ กนง.จะคงดอกเบี้ยก็ตาม